Lesings hervat ná geweld by universiteit‘n Gebou in ligte laaie tydens ‘n betoging by die Universiteit van Zoeloeland (2018). Foto: ANA Lesings by die Universiteit van Zoeloeland is hervat nadat akademiese bedrywighede twee weke lank opgeskort is as gevolg van ŉ gewelddadige staking deur studente by die KwaDlangezwa-kampus, in die noorde van KwaZulu-Natal. Die universiteit het sy KwaDlangezwa-kampus op 1 Maart gesluit nadat oproerige studente geboue, insluitend ŉ boekwinkel, en ŉ polisievangwa aan die brand gesteek het. Die studente het geëis dat ete- en vervoertoelae uitbetaal word. Meer as 30 studente is in hegtenis geneem, waarvan sommige later op borgtog van R1 000 elk vrygelaat is. Die universiteitsbestuur het intussen streng voorwaardes gestel vir studente se terugkeer na die kampus en hul koshuise. Sekuriteit is opgeskerp en studente moes onderneem om nie aan enige onwettige betogings deel te neem wat die veiligheid en orde op die kampus kan belemmer nie. Studente sal nie toegelaat word om die kampus of hul koshuise binne te gaan indien hul studentekaarte nie heraktiveer is nie. Hulle word ook verplig om hul studentekaarte te toon op versoek van veiligheidsbeamptes of enige van die personeellede. Die universiteitsowerheid het gesê studente wat strafregtelik vervolg word en deur die hof verbied is om op kampus of in die koshuise te wees, sal nie toegelaat word om terug te keer nie. Koshuise het Maandag weer vir studente heropen terwyl lesings Woensdag hervat sal word. “Die universiteit neem ook kennis dat nie alle studente aan die staking deelgeneem het of die optrede van die stakende studente goedkeur nie. Daar word vermoed dat die kriminele optrede aangehits is deur studente wat daarop uit is om onherstelbare skade aan die universiteit aan te rig,” het die universiteit in ŉ verklaring gesê. “Die universiteit het uitgebreide materiële en finansiële skade gelei, waarvan die ergste die potensiële verlies van onskuldige nie-stakende studente se akademiese semester is. Die universiteit is vasbeslote om seker te maak dat die onlangse betreurenswaardige gebeure nie die 2018 akademiese program in die wiele ry nie.” Die parlement se portefeuljekomitee vir hoër onderwys het onderneem om sy oorsigtelike rol oor die universiteit te verskerp totdat die instansie weer normaal funksioneer en gesê die departement van hoër onderwys moet dringend ingryp.